འཇིགས་མེད་ཕུན་ཚོགས

སྤྱི་ལོ་༡༩༣༣ པ་རབ་བྱུང་བཅུ་དྲུག་པའི་ཆུ་བྱ་ལོའི་ཆོ་འཕྲུལ་ཟླ་བའི་ཚེས་གསུམ་ཉིན་ཡབ་པད་ཏེ་དང༌། ཡུམ་གཡུ་མཚོ། འཁྲུངས་ཡུལ་རྡོ་ཁོག་རྫུ་མེད་ཆོས་ཀྱི་འབྱུང་གནས། དགུང་སྙིང་བྱ། ཕྱག་མཐིལ་དུ་མཁའ་འགྲོའི་དལ་ཆོས་འབྱུང་ཟུར་དྲུག་པའི་རི་མོ་ཡོད་པ་སོགས་མ་འཁྲུལ་བར་སྐུ་བལྟམས། འཁྲུངས་པའི་སྐབས་སུའང་སྐུ་དྲང་པོར་བསྲངས། སྤྱན་གྱིས་ནམ་མཁར་གཟིགས། ཕྲུ་མ་ཆོས་གོས་ཀྱི་ཚུལ་དུ་མནབས་ཏེ་ཞལ་ནས་རིག་སྔགས་ཀྱི་རྒྱལ་པོཨ་ར་པ་ཙ་ལན་བདུན་གསུངས་པ་དེར་འཁོད་ཀུན་ཀྱིས་ཐོས་པས་ཐམས་ཅད་ཡ་མཚན་པར་གྱུར།

དགུང་ལོ་བདུན་ལ་སོན་སྐབས་ཡི་གེའི་ཕྱི་མོ་ལ་བསླབས་ཀྱང་ཤེས་དཀའ་བའི་རྐྱེན་གྱིས་འཇམ་དཔལ་སྨྲ་བའི་སེང་གེ་ལ་དད་མོས་དྲག་པོས་ཞག་འགར་བསྒྲུབས་པས་བྱིན་རླབས་ཀྱི་རྟགས་མཚན་ཐོབ་པ་ནས་བཟུང་ཀློག་སོགས་ལ་མ་བརྩོན་པར་མཁྱེན་པར་མ་ཟད། གསུང་རབ་དགོངས་འགྲེལ་དང་བཅས་པའི་དོན་འོལ་སྤྱི་ཙམ་ཐུགས་སུ་ཆུད་པ་བྱུང༌།

དགུང་གྲངས་བཅུ་བཞི་པར་ངེས་པར་འབྱུང་བའི་ཐུགས་རྒྱུད་བསྐུལ་བས་བྲག་རྫོང་མཁན་པོ་བསོད་ནམས་རིན་ཆེན་ལས་རབ་ཏུ་བྱུང་བས་ཐུབ་བསྟན་ལེགས་བཤད་དཔལ་བཟང་པོ་ཞེས་མཚན་གྱི་ཅོད་པན་གསོལ། དེ་ནས་བཟུང་བཤེས་གཉེན་དུ་མ་བསྟེན་ཏེ་ཐོས་བསམ་མཛད་པས་ཉིན་རེ་ཤོག་ལྡེབ་མདའ་ཚད་བཅོ་ལྔ་ཙམ་ཐུགས་འཛིན་ནུས་པའི་གཟུངས་སྤོབས་ཀྱི་བློ་གྲོས་རྒྱས།

དགུང་གྲངས་བཅོ་ལྔ་སོན་སྐབས་འོད་གསལ་རྫོགས་པ་ཆེན་པོའི་ཆོས་དང་ཀུན་མཁྱེན་བླ་མ་མི་ཕམ་རྒྱ་མཚོ་ལ་མོས་གུས་བླ་ལྷག་ཏུ་འཁྲུངས་ཏེ་རིག་སྟོང་འཇམ་དཔལ་གཞོན་ནུའི་ཚིགས་བཅད་ཀྱི་སྒོ་ནས་གསོལ་བ་ཕུར་ཚུགས་སུ་བཏབ། གསོལ་འདེབས་གྲངས་བརྒྱ་རེའི་མཚམས་སུ་སེམས་ངོ་མཛུབ་ཚུགས་ཀྱི་གདམས་པ་རེ་བསྒྲགས་པས་སྔ་མ་ས་ཡ་གཅིག་དང༌། ཕྱི་མ་ཁྲི་ཚོའི་གྲངས་འཁྱོལ་བའི་མོད་ལ་དོན་བརྒྱུད་ཀྱི་དགོངས་པ་རིག་སྟོང་གཉུག་མའི་རང་ཞལ་མངོན་སུམ་རྗེན་ཅེར་དུ་མཐོང་བས་རྩོལ་མེད་འབྲས་བུའི་རྒྱལ་སར་གཤེགས།

དགུང་གྲངས་བཅོ་བརྒྱད་པར་གྲུབ་དབང་རྫོགས་ཆེན་པའི་ཆོས་བརྒྱུད་འཁྲུལ་མེད་འཛིན་པ་རྫ་སྟོད་ལྕང་མ་སྒར་དུ་ཕེབས་ནས་ཡོངས་ཀྱི་དགེ་བའི་བཤེས་གཉེན་ཐུབ་བསྟན་ཆོས་འཕེལ་ལམ་ཐུབ་དགའ་ཡིད་བཞིན་ནོར་བུའི་ཞབས་པད་མཉེས་པ་གསུམ་གྱིས་བསྟེན། མདོ་སྔགས་ཀྱི་ཆོས་ཚུལ་སྤྱི་དང་ཤིན་ཏུ་ཟབ་པ་བསྐྱེད་རྫོགས་རྫོགས་ཆེན་གྱི་གདམས་ཁྲིད་བཅས་ཐུགས་རྒྱུད་བུམ་པ་གང་བྱོའི་ཚུལ་དུ་གསན་བསམ་མཛད།

དགུང་གྲངས་ཉེར་གཉིས་པར་རྗེ་དེ་ཉིད་ཀྱི་དྲུང་ནས་བསྙེན་པར་རྫོགས་པ་ནས་སྐུ་ཚེ་གང་བོར་ཚུལ་ཁྲིམས་ཀྱི་བསླབ་པ་རིན་པོ་ཆེའི་གནང་བཀག་གི་གནས་ཕྲ་མོ་ལས་ཀྱང་མི་འདའ་བའི་རྣམ་ཐར་བདག་གིར་བཞེས། སློབ་ཚོགས་བརྒྱ་ཕྲག་དུ་མའི་དབུས་སུ་ང་ཡི་སྤྲུལ་སྐུ་རྒྱ་སྒོང་མ་ཞེས་ཐུགས་བརྩེས་རྗེས་སུ་བཟུང་བའི་སྔགས་བརྗོད་དང་ནང་མའི་ཞལ་གདམས་རྒྱུན་དུ་གནང༌།

གཞན་ཡང་རྫོགས་ཆེན་མཁན་ཆེན་འཇིགས་མེད་ཡོན་ཏན་མགོན་པོ་ལས་ལྕེ་བཙུན་སྙིང་ཐིག བོད་སྤྲུལ་མདོ་སྔགས་བསྟན་པའི་ཉི་མ་ལས་སྙིང་ཐིག་ཡ་བཞིའི་དབང་དང༌། དུས་འཁོར་དབང་ཆེན། སྤྲུལ་སྐུ་ནམ་མཁའ་འཇིགས་མེད་ལས་བླ་མ་ཡང་ཏིགཞི་ཁྲོའི་དབང༌། མ་ཎི་བླ་མ་པདྨ་སིདྡྷི་ལས་ཁྲེགས་ཆོད་ཐོད་རྒལ་གྱི་གདམས་པ་དང༌། བར་དོའི་ཆོས་སྐོར། བུ་རྒྱུད་ལྷ་བ་སྤྲུལ་སྐུ་ལས་ཕར་ཚད་ཀྱི་སྐོར་དང༌། སྐར་རྩིས་སོགས་རིག་གནས་སྐོར།མཁན་པོ་རྒྱ་མཚོ་ལས་དབུ་མའི་སྐོར།

བླ་མ་ཚུལ་དགའ་ལས་མཛོད་ཀྱི་བཤད་རྒྱུན་དང༌། རྒྱལ་བཀའ་རིན་པོ་ཆེའི་བཀླག་ལུང༌། མཁན་པོ་ཨོ་རྒྱན་མགོན་པོ་ལས་འདུལ་ཊིཀ་ཉི་མའི་འོད་ཟེར། དེ་མཚུངས་མཆོག་སྤྲུལ་པད་ནོར། བླ་མ་གར་ཆོས། མཁན་པོ་ཟླ་འོད། བཤེས་གཉེན་དགེ་འདུན་དར་རྒྱས་སོགས་ལས་ཀྱང་ཆོས་བཀའ་ཅི་རིགས་གསན་པས་མང་དུ་ཐོས་པ་རྒྱ་མཚོའི་ཕ་རོལ་ཏུ་སོན།

དགུང་ལོ་ཉེར་བཞིའི་དུས་རང་ཡུལ་གནུབས་ཟུར་དགོན་གྱི་ཆོས་ཁྲི་ལ་མངའ་གསོལ་ཏེ་བཤད་གྲྭའི་ལས་ཐོག་མཁན་པོའི་ཐུགས་འགན་བཞེས་ནས་གཞུང་ཆེན་བཀའ་པོད་ལྔ་དང་སྙན་སུམ་སོགས་ཐུན་མོང་རིག་གནས་ཀྱི་འཆད་ཁྲིད་རྒྱ་ཆེར་བསྐྱངས། དེ་ནས་དུས་ངན་གྱི་གོད་ཆག་བདོ་བའི་ལོ་གྲངས་ཉི་ཤུ་ཙམ་རིང་དབེན་པའི་གནས་ཡུལ་འགྲིམས་ཏེ་རང་དོན་དུ་བསྙེན་སྒྲུབ་ཉམས་བཞེས་ཀྱིས་ཐུགས་དམ་ལ་བོགས་འདོན་དང༌།

གཞན་དོན་དུ་སྣོད་ལྡན་གྱི་སློབ་བུ་འགའ་ལ་ཀུན་མཁྱེན་མཛོད་བདུན་དང༌། ངལ་གསོ་སྐོར་གསུམ། མི་ཕམ་གསུང་འབུམ་གཙོ་བོར་གྱུར་པའི་ཆོས་ཁྲིད་ཉིན་བཞིན་བསྩལ་ཅིང༌། ཁྱད་པར་རྒྱལ་བསྟན་ཡང་དར་གྱི་ཉི་མ་གསར་དུ་ཤར་བའི་སྐབས་འདིར།

ཇི་སྐད་དུ། རྡོ་གྲུབ་ཀུན་བཟང་གཞན་ཕན་གྱི་མ་འོངས་ལུང་བསྟན་ལས། གསེར་རྔ་དམ་ལྷ་ཡི་བླ་ལུང་དུ༔ དཔལ་ཨོ་རྒྱན་སྤྲུལ་པ་འཇིགས་མེད་མཚན༔ འཁོར་རྣམ་བཞིའི་བྱང་སེམས་སྡེ་ཚོགས་ལ༔ ཆོས་མདོ་སྔགས་ཀྱི་བསྟན་པ་ཉི་བཞིན་གསལ༔ ཁོང་འགྲོ་དོན་ས་བརྟན་སྤོ་ལ་རེག༔ འཁོར་དག་པའི་གདུལ་བྱ་ཕྱོགས་བཅུར་ཁྱབ༔ དེར་འབྲེལ་ཀུན་བདེ་ཆེན་ས་ལ་འགོད༔

ཅེས་གསུངས་པ་ལྟར་སྔོན་སྨོན་ཐུགས་བསྐྱེད་གོ་ཆ་དུས་སུ་སྨིན་ཏེ་སྤྱི་ལོ་༡༩༨༠པ་བོད་རབ་བྱུང་བཅུ་དྲུག་པའི་ལྕགས་སྤྲེལ་ཟླ་བ་དྲུག་པའི་ཚེས་བཅུ་ལ། ཁྲག་འཐུང་བདུད་འཇོམས་རྡོ་རྗེའི་སྐུ་ཚེའི་སྟོད་ཀྱི་གདན་ས་གསེར་ལྗོངས་བླ་མ་རུང་དུ་ལྔ་རིག་ནང་བསྟན་སློབ་གླིང་ཞེས་པའི་ཆོས་སྡེ་གསར་དུ་དབུ་བཙུགས་ནས་མདོ་སྔགས་སྨིན་གྲོལ་དང་བཅས་པའི་ཆོས་འཁོར་རྒྱ་ཆེར་བསྐོར།

སྤྱི་ལོ་གྱ་ལྔ་པ་ཤིང་གླང་ལོ་ནས་མདོ་དང་རྒྱུད་སྡེའི་དགོངས་དོན་དཔང་པོར་བཞག་སྟེ་དམ་སྡོམ་ཉམས་པའི་སྐྱེ་བོ་ཀུན་ཚར་གཅོད་གནས་དབྱུང་བཏང་ནས་རྙོག་མར་གྱུར་པའི་རྒྱལ་བསྟན་དག་ཐེར་དྭངས་གཙང་མཛད། རབ་བྱུང་བཅུ་དྲུག་པའི་མེ་སྟག་ལོར་ཕྱོགས་འདུས་ཀྱི་དགེ་འདུན་སུམ་སྟོང་ལྷག་ལ་དཔལ་དུས་ཀྱི་འཁོར་ལོའི་དབང་ཆེན་གནང་བ་ནས་འདུས་པའི་གོང་འཕེལ་དུ་ཕྱིན།

རབ་བྱུང་བཅུ་བདུན་པའི་ཐོག་མའི་མེ་ཡོས་ལོར་དད་ལྡན་སྐྱ་སེར་ཇོ་བཙུན་ཆེས་མང་བའི་འཁོར་ཚོགས་དང་བཅས་རྒྱ་ནག་རི་བོ་རྩེ་ལྔ་ལ་ཕེབས་ནས་བཟང་པོ་སྤྱོད་པའི་སྨོན་ལམ་སོགས་ཟབ་ཆོས་ཀྱི་དགའ་སྟོན་སྤེལ་བས་ལས་ལྡན་གྱི་འཁོར་ཚོགས་རིག་འཛིན་གྱི་ས་ལ་བཀོད་པའི་ཕྲིན་ལས་མཛད།

སྤྱི་ལོ༡༩༩༠ལོར་རྒྱ་གར་འཕགས་ཡུལ་དུ་ཕེབས་ནས་གོང་ས་ཐམས་ཅད་མཁྱེན་པ་མཆོག་དང་ཕན་ཚུན་ཐུགས་བརྩེ་ཆེན་པོས་དམ་པའི་ཆོས་ཀྱི་སྐྱེས་བཟང་འབུལ་རེས་མཛད་པ་སོགས་ལེགས་ལམ་གྱི་མཛད་ཕྲིན་ཐུགས་བཞེད་བཞིན་གྲུབ་སྟེ་ཕྱིར་གདན་སར་ཕེབས།

དེ་ནས་ལོ་ངོ་གཉིས་ཙམ་གྱི་རྗེས་སུ་སླར་ཡང་ནུབ་ཕྱོགས་ཀྱི་རྒྱལ་ཁབ་ཀྱིས་གཙོས་ཕྱི་གླིང་གི་ཡུལ་གྲུ་དུ་མར་ཞབས་ཀྱིས་བཅགས་ནས་དམ་པའི་ཆོས་ཀྱི་ཆར་བ་ཕབ་སྟེ་གདུལ་བྱ་སྨིན་གྲོལ་གྱི་ས་ལ་བཀོད།

ལོ་དེའི་ཕྱི་ལོ་མདོ་ཁམས་སྟོད་སྨད་ཀྱི་སྔ་འགྱུར་རྙིང་མའི་དགོན་སྡེ་མང་པོར་བསྟུད་མར་ཕེབས་ཏེ་སྡེ་དགོན་སོ་སོའི་བླ་སེར་ཇོ་བཙུན་ནས་ཕལ་བ་མི་སྐྱ་ཕོ་མོ་ཀུན་ལ་ཟབ་ཆོས་ཀྱི་འབྲེལ་བ་དང་དགེ་སྒྲུབ་སྡིག་སྤོང་གི་བསླབ་བྱ་སྙིང་ནོར་དུ་བསྩལ་བ་བཅས་རྒྱལ་ཁམས་ཕན་བདེའི་ལམ་ལ་དྲངས། གཞན་ཡང་སྔ་ཕྱི་ཀུན་ཏུ་གསེར་རྟ་དང་མི་ཉག་སོགས་ཡུལ་ཁམས་འགར་བདེ་ཆེན་ཞིང་སྒྲུབ་ཀྱི་ཆོས་ཚོགས་རྒྱ་ཆེར་སྤེལ་བ་སོགས་འབྲེལ་ཚད་ཐར་བའི་ལམ་ལ་བཀྲི་བའི་མཛད་པ་བསྐྱངས།

ཁྱད་པར་གདན་ས་རང་ནས་རྒྱལ་བསྟན་ལུང་རྟོགས་ཀྱི་བསྟན་པ་བཤད་དང་སྒྲུབ་པས་སྤེལ་བའི་མཛད་པ་ཟླ་མེད་བསྐྱངས་པས་མཁས་ཚུལ་གསུམ་གྱིས་མཛེས་པའི་ཞལ་སློབ་བགྲངས་ཀྱིས་མི་ལང་པ་བྱོན་ཞིང་གཙོ་བོའི་མཚན་ཙམ་སྨོས་ན།

མཁན་པོ་ཚུལ་ཁྲིམས་བློ་གྲོས། མི་ཉག་མཁན་པོ་གུ་རུ། རྨེ་བ་མཁན་པོ་འཆི་མེད་རིག་འཛིན།གཡུ་མཁར་མཁན་པོ་ནོར་བུ། རྩ་ཤུལ་མཁན་པོ་ཤེས་རབ་བཟང་པོ། མགོ་ལོག་མཁན་པོ་ཀུན་བཟང༌། མཁན་པོ་ཡེ་ཤེས་ཕུན་ཚོགས། རྨེ་སྤྲུལ་བསྟན་འཛིན་རྒྱ་མཚོ། ཤུགས་ཆུང་སྤྲུལ་སྐུ་ལུང་རྟོགས། ཝ་གནས་སྤྲུལ་སྐུ་ཆོས་ཀྱི་ཉི་མ་སོགས་ཕྱི་རབས་བསྟན་པའི་བརྒྱུད་འཛིན་པ་དུ་མ་སྐྱེད་སྲིང་གནང་བ་བཅས་ཕྲིན་ལས་དོན་ཡོད་ཞགས་པས་བསྟན་འགྲོའི་དགེ་མཚན་རླབས་པོ་ཆེ་ངང་གིས་བསྡུས་ཏེ།

དགུང་གྲངས་དོན་གཅིག་ཏུ་ཕེབས་པ་ཆུ་ལུག་ཧོར་ཟླ་བཅུ་གཅིག་པའི་ཚེས་བཅོ་ལྔའི་ཉིན་ཞིང་འདིའི་འགྲོ་དོན་རེ་ཞིག་མཐའ་རུ་ཕྱིན་པའི་ཚུལ་གྱིས་དགོངས་པ་ཆོས་དབྱིངས་སུ་གཤེགས་པའི་ཚུལ་བསྟན་ཏོ། །

--ཁང་གསར་ལྷག་པ་ཚེ་རིང་Kangsar LhakpaTsering ༠༦:༣༣, ༥ ཟླ་དྲུག་པ། ༢༠༡༤ (UTC)